CELEX: 32021R0530
Language: el
Date: 2021-03-22 00:00:00
Title: Εκτελεστικός κανονισμός (ΕΕ) 2021/530 της Επιτροπής της 22ας Μαρτίου 2021 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

26.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 106/49
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/530 ΤΗΣ ΕΠΙΤΡΟΠΗΣ
         της 22ας Μαρτίου 2021
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Μαρτίου 2021.
            
               
                  Για την Επιτροπή
               
               Γεράσιμος ΘΩΜΑΣ
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Φορητή ηλεκτρομηχανική συσκευή χειρός για την προσωπική περιποίηση του δέρματος. Η συσκευή έχει ωοειδές σχήμα και διαστάσεις περίπου 75 × 80 × 30 mm. Έχει αδιάβροχο περίβλημα και ενσωματωμένο ηλεκτρικό κινητήρα που παράγει δονήσεις (τους λεγόμενους «ηχητικούς παλμούς»).
                        Η εξωτερική επιφάνεια της συσκευής είναι κατασκευασμένη από σιλικόνη και φέρει υποαλλεργικές ψήκτρες σιλικόνης και στις δύο πλευρές. Η επιφάνεια της συσκευής χωρίζεται σε τρεις ζώνες, καθεμία από τις οποίες φέρει ψήκτρες διαφορετικού πάχους. Στην εμπρόσθια πλευρά της συσκευής υπάρχει ένα κουμπί ενεργοποίησης/απενεργοποίησης και ένα κουμπί για την αύξηση/μείωση της έντασης των παλμών.
                        Η συσκευή είναι σχεδιασμένη για να χρησιμοποιείται για τον καθαρισμό του δέρματος του προσώπου με τη χρήση καθαριστικού και δονούμενων ψηκτρών. Κατά τον καθαρισμό του δέρματος πραγματοποιείται μάλαξη (μασάζ) προσώπου ως πρόσθετο αποτέλεσμα λόγω των παλμών.
                        Η συσκευή είναι του είδους που χρησιμοποιείται συνήθως για οικιακούς σκοπούς, σε ταξίδια κτλ.
                     
                     
                        8509 80 00 
                     
                     
                        Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 3 του τμήματος XVI σε συνδυασμό με τη σημείωση 3 του κεφαλαίου 90, από τη σημείωση 4 β) του κεφαλαίου 85 και από το κείμενο των κωδικών ΣΟ 8509  και 8509 80 00 .
                        Η συσκευή εκτελεί τη λειτουργία καθαρισμού του προσώπου για οικιακή χρήση [βλ. επίσης την επεξηγηματική σημείωση του εναρμονισμένου συστήματος (ΕΣΕΣ) για την κλάση 8509 , πρώτο εδάφιο], καθώς και λειτουργία μάλαξης (μασάζ)· ωστόσο η λειτουργία μάλαξης (μασάζ) είναι βοηθητική. Σύμφωνα με τη σημείωση 3 του τμήματος XVI, οι μηχανές που είναι κατασκευασμένες για να εξασφαλίζουν δύο ή περισσότερες συμπληρωματικές λειτουργίες κατατάσσονται ανάλογα με την κύρια λειτουργία. Ως εκ τούτου, η κατάταξη στην κλάση 9019  ως συσκευή μάλαξης (μασάζ) αποκλείεται.
                        Κατά συνέπεια, η συσκευή πρέπει να καταταγεί στον κωδικό ΣΟ 8509 80 00  ως συσκευή ηλεκτρομηχανική με ενσωματωμένο ηλεκτρικό κινητήρα, για οικιακή χρήση.